DA Den Europæiske Unions Tidende C 301/48

Sag anlagt den 11. september 2008 — Elliniki Nafpigokataskevastiki m.fl. mod Kommissionen

(Sag T-384/08)

(2008/C 301/82)

Processprog: engelsk

Parter

Sagsøgere: Elliniki Nafpigokataskevastiki AE Chartofylakeiou (Skaramangas, Grækenland) Howaldtswerke-Deutsche Werft GmbH (Kiel, Tyskland, og ThyssenKrupp Marine Systems AG (Hamburg, Tyskland) (ved lawyer U. Soltész)

Sagsøgt: Kommissionen for De Europæiske Fællesskaber

Sagsøgernes påstande

— Artikel 16 i Kommissionens beslutning af 2. juli 2008 om foranstaltningerne nr. C 16/2004 (ex NN29/2004, CP 71/2002 og CP 133/2005), der er gennemført af Grækenland til fordel for Hellenic Shipyards, annulleres.

— Kommissionen for De Europæiske Fællesskaber tilpligtes at betale sagsøgernes omkostninger.

Søgsmålsgrunde og væsentligste argumenter

Sagsøgerne har ved søgsmålet nedlagt påstand om delvis annullation af Kommissionens beslutning C (2008)3118 endelig udg. af 2. juli 2008 vedrørende seksten foranstaltninger, der er gennemført af Grækenland til fordel for Hellenic Shipyards SA (herefter »HSY«), og særligt annullation af den nævnte beslutnings artikel 16, ifølge hvilken Kommissionen besluttede, at den garanti om skadesløsholdelse, som HSY's tidligere ejer, Hellenic Bank of Industrial Development (herefter »ETVA«), påtog sig overfor det konsortium (1), som erhvervede HSY ved en aktiekøbsaftale (Howaldtswerke-Deutsche Werft (2) og Ferrostal), i tilfælde af, at HSY skulle blive pålagt at tilbagebetale statsstøtte, udgør ulovlig statsstøtte og skal bringes til ophør øjeblikkeligt.

Sagsøgerne gør gældende, at Kommissionen med urette fandt, at garantien om skadesløsholdelse i privatiseringsaftalen blev stillet, mens ETVA var under statslig kontrol. Der blev ifølge sagsøgerne først indgået gyldig aftale om garantien om skadesløsholdelse efter ETVA's privatisering, og garantien udgør derfor en foranstaltning, der er forhandlet mellem private parter, som ikke kan tilregnes den græske stat og derfor ikke kan anses for statsstøtte.

Sagsøgerne anfører endvidere, at Kommissionens påstand om, at to separate klausuler i tillægget til aktiekøbsaftalen udgjorde en samlet ordning, som HSY kan drage fordel af, er fejlagtig. Sagsøgerne anfører nemlig, at de to garantier blev stillet uafhængigt af hinanden. Sagsøgerne gør desuden gældende, at Kommissionen fejlagtigt har fundet, at HSY har draget fordel af garantien om skadesløsholdelse, eftersom kun Piræus Bank, henset til sagens faktiske omstændigheder, kan anses for at have draget fordel af garantien.

Sagsøgerne fremfører, at Kommissionen tog fejl ved vurderingen af, at HSY fik tildelt en økonomisk fordel i kraft af garantien om skadesløsholdelse, som (i) er en standardklausul inden for privatretten, (ii) blev ydet efter en omhyggelig bedømmelse og (iii) er i overensstemmelse med en privat sælgers adfærd.

Det gøres endvidere gældende, at Kommissionen foretog en urigtigt anvendelse af artikel 88, stk. 2, EF og artikel 14, stk. 1, i forordning (EF) nr. 659/1999 i forhold til Elliniki Nafpigokataskevastiki, som ikke var modtager af støtten, ved at pålægge virksomheden at bringe garantien om skadesløsholdelse til ophør.

Sagsøgerne hævder også, at Kommissionens påstand om omgåelse af den effektive virkning af tilbagebetaling fejlagtigt beror på formodningen om, at omgåelsen består i den blotte omstændighed, at der ydes en garanti om skadesløsholdelse.

Sagsøgerne gør endelig gældende, at Kommissionen har foretaget en fejlagtig anvendelse af artikel 296 EF, derved at den ikke tillader HSY at fortsætte visse civile aktiviteter, som er sekundære, for at kunne opretholde driften af hele skibsværftet.

(1) Dette konsortium dannede Elliniki Nafpigokataskevastiki med henblik på anbringelsen af aktiebeholdningen i HSY.

(2) HDW ejes 100 % af ThyssenKrupp Marine Systems, som også erhvervede Ferrostals aktier i Elliniki Nafpigokataskevastiki i 2005.